
PhDr. Németh Gabriella (szül. Bárdos) életrajza
Némethné, Bárdos Gabriella vagyok, 1957-ben születtem Szencen. Férjnél vagyok, 2 felnőtt gyermek édesanyja és négy unokám boldog nagymamája vagyok.
A Szenci Magyar Gimnáziumban 1976-ban érettségiztem. 2006-ban a Pozsonyi Komenský Egyetem Pedagógiai Karán szociális munka szakon szereztem diplomát, majd 2008-ban, szintén a Komenský Egyetem pedagógiai karán “A nők esélyegyenlősége és érvényesülése a munkapiacon“ című témában sikeresen megvédtem rigorózusi szakdolgozatomat és a szintén sikeres államvizsga után doktori diplomát (PhDr.) kaptam.
Első munkahelyemen, 1978-ban, a város mellett működő karbantartási cégnél, mint könyvelő helyezkedtem el. 1991-től 2009-ig a Szenci Munkahivatalban dolgoztam. Ezt követően 2010-től 2016-ig, két ciklusban, megyei képviselőnek választottak Pozsony-megyében, ahol a szociális ügyek, az egészségügy, az oktatásügy és a kultúra területéért felelős megyei alelnöki tisztséget töltöttem be, majd másfél évig Juraj Droba szaktanácsadója voltam. 2018- tól 2025-ig a Pozsonyi Szent Erzsébet Szociális és Egészségügyi Főiskola Dunaszerdahelyi kihelyezett tagozatán, mint főiskolai oktató tanítottam a szociális munka egyes szakterületeit magában foglaló tantárgyakat. Emellett 1990-től, a rendszerváltás óta - egy választási ciklust leszámítva- képviselőként, több bizottság elnökeként, tanácstagként, ill. frakcióvezetőként tevékenykedem a városi képviselő testületben, tagja vagyok az Iskolatanácsnak és végzem a polgári házasságkötéseket is.
A rendszerváltás előtt nem voltam párttag, viszont a szlovákiai magyar pártok megalakulását, ill. azok fúzióját követően csak ennek az egy pártnak a színeiben indultam képviselőnek. Jobboldali beállítottságú ember vagyok, keresztény értékrendet vallok. Eddigi politikai pályafutásom során mindig a lakosság jogos igényeinek teljesítését tartottam szem előtt, szociálisan érzékeny vagyok, sokéves szakmai tapasztalataimat, valamint végzettségemből adódó szakmai ismereteimet szeretném továbbra is városunk szociális problémákkal küzdő lakosainak a szolgálatába állítani. A képviselőtestületben végzett, eddigi munkám alapján bízom benne, hogy érdemesnek találnak arra, hogy az előttünk álló, új választási ciklusban is képviseljem Szenc város polgárait a városi képviselő testületben.
